หวั่น “จีน” หวนล็อกดาวน์ หลังผู้ติดเชื้อโควิดพุ่ง-เสียชีวิตเพิ่ม
กังวล “จีน” กลับมาล็อกดาวน์เมืองเศรษฐกิจอีกรอบ หลังพบผู้เสียชีวิตจากโควิดเพิ่ม และยอดติดเชื้อโควิดพุ่ง
กังวล “จีน” กลับมาล็อกดาวน์เมืองเศรษฐกิจอีกรอบ หลังพบผู้เสียชีวิตจากโควิดเพิ่ม และยอดติดเชื้อโควิดพุ่ง
21 พ.ย. 2565

ผู้สื่อข่าวรายงานว่า เทศบาลกรุงปักกิ่งรายงานในวันนี้ว่า พบผู้เสียชีวิตจากโรคโควิด-19 เพิ่มอีก 2 รายในวันอาทิตย์ที่ 20 พ.ย. และพบผู้ติดเชื้อรายใหม่เพิ่มอีก 951 ราย ซึ่งเป็นจำนวนผู้ติดเชื้อรายวันสูงสุดของปักกิ่งนับตั้งแต่วันที่ 1 ก.พ.64 และส่งผลให้เกิดความกังวลว่า ปักกิ่งซึ่งเป็นเมืองหลวงของจีนอาจจะถูกล็อกดาวน์อีกครั้ง
โดยผู้เสียชีวิต 2 รายล่าสุดนี้ เป็นหญิงวัย 91 ปี และชายวัย 88 ปี หลังจากเมื่อวันเสาร์ที่ผ่านมา (19 พ.ย.) กรุงปักกิ่งรายงานพบผู้เสียชีวิตรายแรกในรอบเกือบ 6 เดือน ซึ่งเป็นชายวัย 87 ปี
สำหรับการพบผู้เสียชีวิตติดต่อกัน 2 วันนั้น อาจจะกลายเป็นบททดสอบประสิทธิภาพของนโยบายโควิดเป็นศูนย์ และอาจส่งผลให้ทางการจีนตัดสินใจล็อกดาวน์เมืองสำคัญทางเศรษฐกิจซึ่งรวมถึงกรุงปักกิ่งอีกครั้ง แม้เมื่อไม่นานมานี้จีนเพิ่งประกาศผ่อนคลายมาตรการควบคุมโรคโควิด-19 ด้วยการลดระยะเวลาการกักตัวของผู้ที่เดินทางมาจากต่างประเทศ และยกเลิกค่าปรับสายการบินในกรณีที่พบผู้โดยสารติดเชื้อโควิด-19